Naționala României s-a clasat pe locul patru, joi, în calificările Campionatelor Europene feminine de gimnastică artistică de la Rimini (Italia), în timp ce Sabrina Maneca Voinea a ocupat locul al patrulea la individual compus, scrie AGERPRES.
România (Sabrina Maneca Voinea, Ana Maria Bărbosu, Lilia Cosman, Amalia Ghigoarţă) a obținut un total de 158,798 puncte, fiind depășită de Italia, 165,296 puncte, Marea Britanie, 161,430 puncte, şi Franţa, 159,130 puncte.
Finala pe echipa urmează să aibă loc duminică.
La individual compus, medalia de aur a fost câștigată de italianca Manila Esposito, cu 55,432 puncte, argintul a revenit compatrioatei sale Alice D'Amato, cu 54,831 puncte, în timp ce bronzul a fost obținut de britanica Alice Kinsella, cu 53,599 puncte. Sabrina Maneca Voinea a ocupat locul al patrulea, cu 52,700 puncte. De menţionat că în fapt reprezentantele Italiei au avut primele trei totaluri, Angela Andreoli (53,766) nefiind luată în calcul.
Româncele au reuşit patru calificări în finale: Ana Maria Bărbosu s-a calificat la sărituri cu a patra medie, 13,633 puncte, după 13,666 la prima săritură şi 13,600 la a doua; Sabrina Maneca Voinea a prins finala la bârnă cu a doua notă (14,100) şi pe cea de la sol cu cea mai mare notă (13,700), iar Lilia Cosman s-a calificat în finala de la bârnă cu a şasea notă (13,266).
Sabrina Maneca Voinea a obținut poziția a 13-a la sărituri (12,983) şi a 80-a la paralele (11,300).
Ana Maria Bărbosu poziția a 33-a la paralele (12,933), a 32-a la bârnă (12,633) şi a 24-a la sol (12,500).
Lilia Cosman a ajuns a 18-a la paralele (13,100) şi a 21-a la sol (12,600).
Amalia Ghigoarţă a fost a 27-a la paralele (13,000), a 29-a la bârnă (12,700) şi a 16-a la sol (12,733).
Maria Ceplinschi nu a participat în calificări, fiind menajată de antrenori din cauza unor dureri la gleznă.